Hagi crede că randamentul excelent al afacerii pe care el a înființat-o în urmă cu zece ani constituie un moment prielnic pentru vânzarea unei bucăți din ea. "Mie nu-mi place să spun "acționari", prefer cuvântul "parteneri". Așa ceva caut, parteneri!", spune "Regele".

Popescu a dezvăluit într-un interviu din Gazetă că e iminent anunțul cedării unei părți din clubul Viitorul către afaceriști români. Hagi a confirmat tratativele, pe care Popescu le poartă în mod direct.

Hagi, după Halep

Nici unul dintre ei nu a pronunțat numele persoanelor sau al societății cu care negociază, dar surse de la Ovidiu susțin că "pețitorii" ar fi frații Dragoș și Adrian Pavăl, patronii companiei Dedeman și ai magazinelor cu materiale de construcții și de amenajări interioare. Averea familiei Pavăl a fost estimată de Topul Capital din 2018 la 1,8 miliarde de euro.

Doar Ion Țiriac e mai bogat decât ei în România. Fostul tenismen are două miliarde de euro.

Dedeman mai are legături cu sportul, are un contract de publicitate cu Simona Halep. A circulat informația potrivit căreia frații Pavăl ar intenționa să investească și la Aerostar Bacău, o formație care tocmai a retrogradat din "B" în "C", și să construiască și un stadion în orașul din care au pornit afacerile. Ei sunt mai aproape de o investiție la Viitorul, în acest moment. Cu ce-i atrage Hagi?

Gică deja câștigă bani

În afara imaginii lui, Gică i-ar include într-o afacere care a ajuns în cel mai bun punct din existența ei. "De trei ani se autofinanțează clubul, fiindcă am avut inspirația de a investi în copii" e explicația "Regelui".

El s-a chinuit să suporte costurile în primii ani de existență a echipei, apoi transferurile tot mai valoroase au echilibrat balanța și au transformat Viitorul într-unul dintre puținele cluburi de fotbal profitabile.

Odată cu vânzarea lui Ianis la Genk, pentru 8 milioane de euro, Hagi a acumulat 35 de milioane de euro din fotbaliștii pe care i-a livrat în șapte ani! Gabi Iancu la FCSB a fost prima afacere mare a Viitorului. De atunci, sumele au crescut la milioane de euro pentru jucători tot mai buni și mai scumpi: Ianis, Marin, Băluță, Coman.

Ce a vândut Hagi de când a fondat clubul:

Ianis Hagi ➡ Genk 8.000.000 de euro

Vână ➡ FCSB 750.000

T. Băluță ➡ Brighton 2.900.000

Cr. Ganea ➡ Bilbao 1.000.000

Cicâldău ➡ U Craiova 1.000.000

Fl. Coman ➡ FCSB 2.650.000

D. Nedelcu ➡ FCSB 2.130.000

R. Benzar ➡ FCSB 700.000

Țucudean ➡ CFR 450.000

Boli ➡ CFR 450.000

N. Roșu ➡ Levski 100.000

Eric ➡ Al Markhiya 50.000

R. Marin ➡ Standard 4.800.000

Ianis Hagi ➡ Fiorentina 2.000.000

Fl. Tănase ➡ FCSB 1.500.000

I. Filip ➡ Debrecen 100.000

Mitriță ➡ Pescara 500.000

Cr. Manea ➡ Apollon 2.500.000

Toșca ➡ FCSB 400.000

Al. Băluță ➡ U Craiova 200.000

A. Chițu ➡ Valenciennes 700.000

Târnovan ➡ FCSB 300.000

Bălașa ➡ AS Roma 150.000

Vână ➡ AS Roma 50.000

G. Iancu ➡ FCSB 500.000



Total 34.780.000 de euro

Rămâne majoritar și șef

Hagi negociază cu Dedeman vânzarea unui pachet minoritar din Viitorul. Gică ar rămâne acționarul principal și șeful clubului, echipa ar continua să funcționeze după planul lui. "Vânzarea unor acțiuni, deci atragerea unor parteneri, ar garanta finanțarea clubului pe următorii cinci ani, fără să mai punem la socoteală sumele pe care le vom mai încasa din transferuri!", e convins "Regele". Strategia lui prevede creșterea clubului la nivelul următor: un buget mai mare, cu care să lupte pentru titlu și pentru grupele Europa League, și mutarea primei echipe pe stadionul nou din Constanța , care ar urma să fie construit. Constanța ar însemna posibilitatea de atragere a mai multor spectatori decât la Ovidiu, deci bani mai mulți din bilete.

AICI ai cele mai interesante statistici + clasamente în timp real din fotbalul intern și internațional!